DEKLA ŽABICA(turopoljski dijalekt/vukomeričko-pokupski poddijalekt)

Negda davne, u starim pričama, živeli su razni ljudi koji nesu mogli imati dece. I kad bi u svojoj želji za detetom već skroz zgubili strplenje, rekli bi: „Kad bi bar imali dete, makar bile i male ko palac!“ Ili: „Kad bi bar imali dete, makar bile i prase!“
Ili grm ružmarina! Makar običen lonec! I tak se čudne želje u pričama ostvare.
Živeli su tak jeden muž i žena bez dece, i već su bili gotove ostareli. Stalne su se molili i nadali da budu dobili dete, no ništa ne pomagale. Veli žena:
– Kad bih bar rodila dete, makar bila i žabica!
Poput drugih čudnih želja, i ova se ostvarila. Posle devet mesec rodi žena malenu ćer žabicu. I takvom se detetu roditelji razvesele i dobre su se brinuli za svoju žabicu. Ona je rado provodila vreme vani; kad bi njen otac delal u vrtu il vinogradu, i ona je bila z njim. A njena bi im mati v podne donosila obed.
Vreme je prolazile, žabica odrasla, a roditelji postali sve stareši. Jednoga dana žena se rasbetežala. Tužila se da se nemre ni stati, a kamoli iti vrt z ručkem. Javi se žabica i veli da bu ona odnesla ocu ruček.
– Ali kak buš dete? – pita je mati. – Nemaš ruke za nositi lonec.
– Priveži mi ga na leđa – veli žabica. – I niš se ne brini.
Tak su i napravile: žena zaveže ćeri lonec za leđa i žabica se uputi vrt. Kad je došla do lese, ne mogla otpreti vrata, a ni skočiti z loncem na leđima, pa počne zvati oca.

On joj otpre, zeme lonac z njenih leđa i počne jesti. I žabica poje zalogaj, a onda zaprosi oca da ju zdigne na črešnju. Otec ju dene na granu, a žabica počne pevati. Pevala je tak lepe da se činile kak da šumske vile pevaju.
Prolazil je kraljev sin. Krenul je u lov, no kad je čul krasno pevanje ne nastavil putem prema šume, već je skrenul u starčev vrt.
– Ko to tak lepe peva? – upital je oca devojke-žabice. A ona je u taj čas zašutela– Ma ništi– veli starec.
– Kak ništi, kad sem maloprije čul neki lepi glas?
– Ja nesam ništa čul ni videl – veli čovek.
Bile ga je sram reći da mu je kći žabica, a bile ga je i strah za nju. No kraljev sin bil je uporen.
– Poveč mi, starče, ko je peval. Ak je muško, bil mi bu prijatelj, ak je žensko, bila bu mi nevesta.
No starac mu ipak ne štel reči.
Drugoga dana opet je žabica nosila ocu ojed i pak ga zamolila da ju podigne na črešnju. Kad je zapevala, i sam vetar se umiril da joj ne pokvari pesmu. Pevala je i pevala z črešnje, da je cela dolina odzvanjala.
Kraljev sin opet je išel istim putem v lov, same kak bi čul njen glas. No kad je stigel do starčevog vrta, žabica ga primeti i zašuti.
– Reci mi, starče, ko to peva? – upita ponovno kraljev sin.
– Ne znam – reče ponovno starac.
– A ko je tebe obed donesel?– Sâm sam išel domom, al sem bil tak umoren da nesam mogal jesti, pa sem donesel sim jele.
– Srce mi je očarala ta pesma! Sigurne znaš ko peva! Prosim te, reci mi. Ak je muško, bil mi bu prijatelj, ak je žensko, bila bu mi nevesta.

Sad se starec razmišla pa veli:
Ma rekel bi, al me je sram, a i bojim se...
– Ne boj se, samo mi reči.

I čovek mu veli da je žabica s grane pevala i da je ta žabica njegova kći.
– Nek dole dojde i zapeva mi još jednput.
Žabica je zišla z črešnje i zapevala. Mladiću se srce topile od miline pa veli:
– Očeš li biti moja nevesta?
– Jesi li siguren da oćeš žabicu? –pita žabica-devojka.
– Siguren sem da nema ničega na svetu lepšega od tvoga glasa. Reci da buš bila moja nevesta!
Žabica pristane, a kraljević joj ispripoveda kak ima dva brata i kak je njihov otec zapovjedil nek zutra k njemu dojdu nijove zaručnice. Pa tera donese lepši cvet, njoj i njenom zaručniku prepustil bu kraljevstvo.
– Ti dojdi kao moja zaručnica i donese cvetak kakav očeš – rekal je žabici.
– Došla bum – veli žabica. – Ali moraš po mene poslati beloga pevca na teromu bum dojahala.

– Bum – veli kraljević pa se vrne domom i odmam joj pošele pevca.
Žabica pak ode Suncu i zamoli sunčanu kiklu.

Drugoga jutra zajaše žabica beloga pevca, a sunčanu kiklu zeme sobom. Kad je stigla do trdoga grada, straža ju ne htela pustiti čez vrata. Žabica na pevcu – ko je to još videl! No žabica veli stražarima da ide kraljevom sinu pa su je pustili.

Kad je vlezla v grad, pevec se pretvoril u beloga konja, a žabica v najlepšu deklu na svetu. Na njoj je bila sunčana kikla, a v ruke je kak cvet nosila klas šenice. I tak je vlezla v kraljevu palaču.
Kralju je prva prišla zaručnica najstarešeg sina.– Kakav mi cvet nosiš? –pita kralj, a ona mu da rožu. Kralj zafali, a dekla stane v stranu.
Zatim je prišla zaručnica drugog sina.

– Kaka si mi ti cvet donesla? –ita kralj, a dekla mu da struček ljubica. I njoj je kralj zahvalil, no onda se okrenul prema zaručnici najmlajšega sina i spazi klas pšenice v njezine ruke.
– Ti si nam donesla najlepši cvet – veli joj. – Znaš da bez kruva nema života! Ti se buš znala dobre brinuti za kraljevstvo.
Pa odredi nek bude svadba i prepusti kraljevstvo najmlajšem sinu.
I tak je žabica postala kraljica.